Efter en flyvetur han aldrig vil glemme var dyrlæge Thomas Larsen fra Frejlev mandag formiddag på lufthavnskontoret for at hente sin bærbare computer og andre personlige ejendele. Han sad forrest i flyet, da det forulykkede. - Der var ild inde i kabinen, og der kommer en fæl røg med det samme efter braget. Glas og paneler røg ned i hovederne på os, siger Thomas Larsen til TV2/NORD. Fælles for de passagerer, som TV2/NORD har talt med, er at de alle er lykkelige for at overlevet, da landingsstellet knækkede under dem. - Man er selvfølgelig stadig rystet efter hændelsen, siger en grådkvalt dansk-amerikaner Preben Olesen. Men det vigtigste er jo vi alle sammen er live, siger han på vej ud af lufthavnen. - Jeg var tæt på, at tage billetten. Det var sgu?en "ud af kroppen oplevelse", sagde en stadig meget rystet Brian Poulsen, der er forretningsmand og til dagligt bor i Italien. Kun ganske få af passagerne tog hele ulykkesforløbet så roligt som zoo-konstruktør Dudley Primoux fra Texas i USA, der blev ramt af flere fragmenter fra propellen: - Jeg var ikke i panik. Jeg havde nærmest affundet mig med, at der var en risiko for at dø. Efter en god nats søvn er amerikaneren nu klar til at tage på arbejde i Aalborg Zoo i dag.

Referat:
Dybt berørte passagerer fra gårsdagens havarerede SAS-fly har mandag formiddag været i Aalborg Lufthavn for at hente deres bagage. TV2/NORD har talt med fire af dem